Document ID: 32014R0945

KOMISJONI RAKENDUSMÄÄRUS (EL) nr 945/2014,
4. september 2014,
millega sätestatakse rakenduslikud tehnilised standardid seoses asjaomaste nõuetekohaselt diversifitseeritud indeksitega vastavalt Euroopa Parlamendi ja nõukogu määrusele (EL) nr 575/2013
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013 krediidiasutuste ja investeerimisühingute suhtes kohaldatavate usaldatavusnõuete kohta ja määruse (EL) nr 648/2012 muutmise kohta, (1) eriti selle artikli 344 lõike 1 kolmandat lõiku,
ning arvestades järgmist:
(1)
Vastavalt määruse (EL) nr 575/2013 artikli 344 lõikele 4 ei ole vaja kõnealuse artikli kohaselt üksikaktsiana käsitletava aktsiaindeksifutuuri spetsiifilist riski arvesse võtta, kui asjaomane aktsiaindeks on börsil kaubeldav ning kajastab asjaomast nõuetekohaselt diversifitseeritud indeksit.
(2)
Kui börsil kaubeldav aktsiaindeksifutuur on nõuetekohaselt diversifitseeritud, võib eeldada, et sellise aktsiaindeksiga ei kaasne spetsiifilist riski. Seda loetakse olevat nii juhul, kui indeks hõlmab vähemalt 20 aktsiat, ühegi indeksis sisalduva üksiküksuse osakaal ei ole rohkem kui 25 % kogu indeksist ning 10 % suurimate aktsiate (ümardades aktsiate arvu ülespoole suurema täisarvuni) osakaal kogu indeksis on vähem kui 60 %. Lisaks peab indeks hõlmama aktsiaid vähemalt ühelt riigisiseselt turult ning vähemalt neljast sektorist järgmiste hulgast: nafta ja maagaas, toormed, tööstus, tarbekaubad, tervishoid, tarbijatele osutatavad teenused, telekommunikatsioon, kommunaalteenused, finantsteenused ning tehnoloogia.
(3)
Kuna määruse (EL) nr 575/2013 artikli 344 lõikes 4 osutatakse „asjaomastele” aktsepteeritavatele indeksitele, on aktsepteeritavate aktsiaindeksite kindlaksmääramise kriteeriumidele vastavust hinnatud ainult nende aktsiaindeksite puhul, mis on asjakohased finantseerimisasutuste jaoks liidus.
(4)
Käesolev määrus põhineb rakenduslike tehniliste standardite eelnõul, mille Euroopa Pangandusjärelevalve esitas komisjonile.
(5)
Euroopa Pangandusjärelevalve on läbi viinud avatud avaliku konsultatsiooni käesoleva määruse aluseks oleva rakenduslike tehniliste standardite eelnõu kohta, analüüsinud võimalikku asjaomast kulu ja kasu ning küsinud arvamust Euroopa Parlamendi ja nõukogu määruse (EL) nr 1093/2010 (2) artikli 37 kohaselt loodud pangandussektori sidusrühmade kogult,
ON VASTU VÕTNUD KÄESOLEVA MÄÄRUSE:
Artikkel 1
Aktsiaindeksid määruse (EL) nr 575/2013 artikli 344 kohaldamisel
Nende aktsiaindeksite loetelu, mille puhul on võimalik kasutada määruse (EL) nr 575/2013 artikli 344 lõike 4 teises lauses sätestatud käsitlust, on esitatud lisas.
Artikkel 2
Jõustumine
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. september 2014

Labels: 2
3